Breda
        
         (by i Nederland)
Store norske leksikon,Geografi,Verdens geografi,Europa,Nederlands geografi
Breda er en by i Nederland, i provinsen Noord-Brabant, 40 kilometer sørøst for Rotterdam, med 184 126 innbyggere (2021). Breda er en industriby med produksjon av tekstiler, næringsmidler, maskiner og fyrstikker. Byen er katolsk bispesete og har en gotisk kirke (Grote Kerk). Breda har militærakademi og var en viktig festning inntil begynnelsen av 1800-tallet. Den er strategisk beliggende og fikk byrettigheter fra 1252.
I 1566 ble det såkalte kompromiss undertegnet i Breda, en henvendelse fra nederlandske adelsmenn til stattholderen Margareta av Parma; kompromisset dannet opptakten til nederlendernes frihetskamp. Breda ble midlertidig erobret tilbake av Spania i 1625, foreviget i Diego Velázquez' maleri Bredas overgivelse. I 1637 erobret nederlenderne byen igjen for godt.Ved freden i Breda i 1667 ble Nederlands besittelser i Nord-Amerika (nåværende New York og New Jersey) avstått til England. Danmark-Norges representanter forsøkte her forgjeves å få Shetland og Orknøyene tilbake til Norge. Les mer i Store norske leksikon Nederland Nederlands geografi Nederlands historie